骊山伤古赋
郤昂 (Tang)
天生蒸民。而树之君。夫为国者。当建宗社。广敷声教。尊其威灵。俨其容貌。其惠也远浃。其仁也普淖。言静而可以底绥。言动而无所屈挠。令四海惟精惟一。俾万人是则是效。安有临伐木而弃其斧。将涉水而投其棹。童子犹知其不可。况天下之龙豹。初虎视八荒。鲸吞六国。攻必取。战必克。所往而枭其渠帅。所敌而断其衔勒。起剪之功逞。苏张之诈塞。招星纪之南。伐天街之北。赏尉缭以为忠谠。诛文信以为残贼。将大宝而康宁。谓神仙之可得。一何壮哉。及其浮江沉璧。登山纪石。徵茅濛为却粒之符。遣徐韨为求真之客。殚人力为驰道。铸兵刃为金狄。方欲肆其暴露。方欲穷其辙迹。郁兴闾左之徭。大起阿房之役。亦所以坑其儒士。亦所以燎其经籍。闻祖龙而非寤。逢巨鱼而必射。不知望夷之兆。未睹沙邱之厄。又何谬欤。天降图箓。言剿其辜。恶贯以盈。祸胎必膴。载鲍之气俄彻。梦神之应聿徂。意靡察于太子。尚劳师以备胡。人且悯于蒙将。我独怜此扶苏。废至尊之丕烈。任奸邪之逆谋。将欲称始帝而历万代。卒宗灭而身屠。王禄尽矣。谁定其危。天之所坏。人不能支。既同信于望夷。安肯从于李斯。生且替其遗命。死徒华其葬为。呜呼。骊山之隧。其庸几年。上周五里。下锢三泉。罄珠玑之布濩。尽金石之雕镌。匠人劳而不偿。反生埋于鬼埏。狐兔穴而尘积。牧竖焚而火连。嗟拔山之壮气。成拱木之寒烟。享祀辍矣。畴相恤焉。百二之襟带莫守。数仞之邱坟巍然。何德之衰。绝伯翳之馀业。何力之竞。为刘炎之著鞭。枝叶将落。本必先颠。苕折巢覆。胡能卵全。是知不有废也。后王安得而处旃。